হযরত খাজা গরীব নেওয়াজ (রাহমাতুল্লাহি তায়ালা আলাইহি)এর দাদা হযরত সাইয়েদ নজম উদ্দিন তাহের আল হোসাইনী (রাহমাতুল্লাহি তায়ালা আলাইহি) সামাজিক ও রাজনৈতিক কারণে নিরাপদ অবস্থানের উদ্দেশ্যে আরব ভূমি থেকে খোরাসান প্রদেশের সিস্তানে হিজরত করেন। এখানে তাঁর পিতা হযরত সাইয়েদ গিয়াস উদ্দিন হাসান (রাহমাতুল্লাহি তায়ালা আলাইহি) জন্ম  গ্রহণ করেন। পরিণত বয়সে হযরত সাইয়েদ গিয়াস উদ্দিন হাসান (রাহমাতুল্লাহি তায়ালা আলাইহি) একজন আবিদ, আরিক সূফী বুযুর্গ হিসেবে পরিচিতি লাভ করেন। তাকেও ঐ নাজুক পরিস্থিতির শিকার হয়ে বাভিটা ত্যাগ করতে হয়। তিনি স্বপরিবারে খোরাসান-এর সিস্তান এলাকা থেকে সানজার এলাকায় চলে আসেন। তখন গজনীর সুলতানগণের রাজপ্রদীপ নিভুনিভু প্রায়। পক্ষান্তরে ঘূরী বংশের প্রভাব প্রতিপত্তি দিনে দিনে বৃদ্ধি পাচ্ছে। ঘূরী রাজ বংশ ঝড়ের বেগে দূর দূরান্তের রাজ্যগুলোর দিকে ধাবিত হচ্ছে। এ যাবতকালে ভারতবর্ষের যে সমস্ত স্থানে বিজাতীয় শাসন ব্যবস্থা কায়েম  হয়নি সেই সব স্থানসমূহ তারা জয় করে নিতে শুরু করেছে।